Source: http://www.hetek.hu/belfold/201007/a_nacivadasz_levele_navracsicshoz
Timestamp: 2020-02-24 02:59:33
Document Index: 669017

Matched Legal Cases: ['Bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ']

A nácivadász levele Navracsicshoz | Hetek Közéleti Hetilap
A zsidógyilkossággal gyanúsított Zentai megint időt nyert
Két magyar, Képíró Sándor és Zentai Károly is szerepel a Simon Wiesenthal Központ által nyilvánosságra hozott, a legkeresettebb náci háborús bűnösöket tartalmazó listán. Az első helyen Képíró Sándor áll, aki a szervezet szerint 1942 januárjában Újvidéken legalább 1200 civil meggyilkolásában vett részt. A csendőrtisztet a szervezet 2006 nyarán találta meg Budapesten. A férfi ellen a magyar hatóságok már három éve nyomoznak „de azt még mindig nem fejezték be" - írta a központ.
A lista hetedik helyén is egy magyar áll: a jelenleg Ausztráliában élő Zentai Károlyt azzal gyanúsítják, hogy 1944-ben Budapesten harmadmagával megölte Balázs Péter 18 éves zsidó fiatalembert, mert az nem viselte a sárga csillagot. Zentai tagadja a vádat, és évek óta küzd az ausztrál bíróságokon a kiadatása ellen, amelyet a magyar kormány 2005-ben kérelmezett. (Már 1948-ban elfogatóparancs volt érvényben Zentai ellen, majd a Fővárosi Bíróság Katonai Tanácsa nemzetközi körözést adott ki ellene.) Brendan O'Connor ausztrál belügyminiszter 2009. november 12-én hagyta jóvá a most 88 éves férfi kiadatását, miután az illetékes ausztrál bíróságok megállapították, hogy fennállnak a kiadatás jogi feltételei. Zentai ügyvédei azonban fellebbezést nyújtottak be a szövetségi bírósághoz a miniszteri döntés ellen, arra hivatkozva, hogy az hibás, mert Zentait Magyarországon hivatalosan nem vádolták meg semmivel, csupán kihallgatni akarták. Ráadásul a bíróság nem vette figyelembe a döntésnél a gyanúsított egészségi állapotát és azt sem, hogy ausztrál állampolgárként 60 évig példamutató életet élt.
2010. július 2-án egy ausztrál bíróság elutasította a magyar hatóságok kérelmét a gyanúsított kiadatására. A The Australian című lap szerint a Perthi Szövetségi Bíróság azzal az indokkal adott helyt Zentaiék fellebbezésének, hogy a belügyminiszternek módja lett volna másképp is dönteni, de az ügyben rosszul tájékoztatták. A háborús bűn gyanúja nem indokolja a kiadatás elrendelését - állapította meg Neil McKerracher bíró.
A jeruzsálemi Simon Wiesenthal Központ élesen bírálta az ítéletet, megállapítva, hogy Ausztrália az egyetlen nyugati demokrácia, amely egyetlen náci háborús bűnös ellen sem folytatott le sikeres eljárást, jóllehet a második világháborút követően több száz náci emigrált az országba.
Efraim Zuroff, a Simon Wiesenthal Központ igazgatója július 21-én levélben fordult Navracsics Tibor közigazgatási és igazságügyi miniszterhez. A Hetekhez is eljuttatott levelében Zuroff azt írja: „Amint azt Ön bizonyára tudja, a döntés fő indoklása az volt, hogy bár Zentait Magyarországon kell kihallgatni, itt egyelőre nincs ellene semmilyen vád. Ez valójában csupán formalitás, mivel amennyire tudni vélem, a magyar törvények szerint akkor lehet csak gyilkossággal megvádolni egy személyt, ha az fizikailag Magyarországon tartózkodik. Teljesen abszurd lenne azt feltételeznünk, hogy a budapesti főügyészség úgy kérte volna Zentai hivatalos kiadatását, hogy közben nem rendelkezik komoly bizonyítékokkal arra vonatkozólag, hogy köze volt egy 18 éves magyar állampolgár, Balázs Péter 1944. november 8-ai meggyilkolásához. Kérem, hogy mihamarabb intézkedjen a perthi bíróság határozata elleni fellebbezés ügyében, és hozzon meg minden szükséges intézkedést annak érdekében, hogy végre bíróságon tisztázódjanak a súlyos vádak Zentai ellen, és amennyiben bűnösnek találják, meg lehessen tenni a jogszerű lépéseket."
Arról nincs információnk, hogy a miniszter miként reagált Zuroff levelére.
Az eljárásban a Magyar Köztársaságot az ausztrál központi hatóság képviseli, így az ügy jelen szakaszában érdemi intézkedés megtételére kizárólag az ausztrál hatóságnak van lehetősége. Amennyiben bármilyen indítvány benyújtása érdekében újabb információra, további adatokra lenne szükségük, a vonatkozó nemzetközi szerződés alapján a Közigazgatási és Igazságügyi Minisztériumot fogják megkeresni.
A Magyarországi Zsidó Hitközségek Szövetsége (Mazsihisz) szomorúan veszi tudomásul, hogy Zentai Károly sikeresen fellebbezett kiadatása ellen - jelentette ki Feldmájer Péter, a Mazsihisz elnöke.
Meglátása szerint „függetlenül attól, hogy egy idős emberről van szó, jobb lett volna, ha Magyarországon áll bíróság elé, és itt döntenek bűnösségéről vagy ártatlanságáról". Feldmájer Péter kiemelte, hogy az ausztrál szövetségi bíróság nem abban foglalt állást, hogy „a magyar hatóságok által az ausztráloknak megküldött bizonyítékok meggyengültek volna", hanem kizárólag az egészségi állapotát vizsgálták, és azt mérlegelték, hogy „emberiességi szempontból egy ilyen beteg ember a bíróság elé vihető-e".